Јаут-бег и Перо Мркоњић
0001    Ни зорице ни бијела дана, 
0002    Од данице ни спомена нема, 
0003    Док с’ у Скадру врата отворише, 
0004    Из града је јунак излазио 
0005    На дорату коњу од мегдана, 
0006    Зелен га је барјак поклопо, 
0007    Поклопио њега и дорина, 
0008    За њим иде до тридест Турака: 
0009    То бијаше силан Јаут-бего. 
0010    Па говори силан Јаут-бего: 
0011    „Браћо моја, до тридест Турака! 
0012    „Није л’ мајка родила јунака, 
0013    „Јал’ сестрица брата одгојила 
0014    „На чистоме ђевојачком крилу 
0015    „И мушким га опасала пасом 
0016    „И јуначким дозивала гласом, 
0017    „Спремила га у чету јуначку, 
0018    „Да је данас у мојој дружини, 
0019    „Ко би знао село неробљено, 
0020    „Неробљено ни скоро паљено, 
0021    „Ђе бисмо ми шићар шићарили?” 
0022    Све му ћути тридесет Турака, 
0023    Проговара луди Амет-ага: 
0024    „Ја мој брато, силан Јаут-бего! 
0025    „Што ће тебе село и ђаволи, 
0026    „Откле ће нас власи поћерати? 
0027    „Већ ја знадем ћара и шићара: 
0028    „Да идемо цркви у Дечане, 
0029    „Да бијелу поробимо цркву, 
0030    „Да носимо благо Немањића, 
0031    „А нико нас поћерати нема, 
0032    „Него сами црни калуђери, 
0033    „Ни у једног ни пушке ни ножа.” 
0034    Кад то чуо силан Јаут-беже, 
0035    Он послуша свога брата мила, 
0036    Па окрену тридесет Турака, 
0037    Отидоше цркви у Дечане. 
0038    Далеко их старац угледао, 
0039    Угледао старац игумане, 
0040    А мало их ближе сусретнуо, 
0041    Те им добре коње приватио, 
0042    Па одведе коње у подруме, 
0043    А одведе у ћелије Турке. 
0044    „Ја чујеш ли, старац игумане! 
0045    „Готов’, море, госпоску вечеру, 
0046    „Јање пеци, а туку пирјани, 
0047    „А замеди препеке ракије.” 
0048    То је њега старац послушао, 
0049    Те зготови госпоску вечеру, 
0050    Те вечера тридесет Турака. 
0051    И ту Турци ноћцу преноћише. 
0052    Каде свану и огрија сунце, 
0053    Поранило тридесет Турака, 
0054    Они пију каву и ракију; 
0055    Кад се мало понапили Турци, 
0056    Проговори силан Јаут-бего: 
0057    „Ја чујеш ли, старац игумане, 
0058    „Ид’ отиђи у бијелу цркву, 
0059    „Те донеси благо Немањића, 
0060    „Да ти б’јелу не поробим цркву.” 
0061    Ал’ говори старац игумане: 
0062    „Прођи ме се, силан Јаут-беже! 
0063    „Овђе није Немањића благо, 
0064    „Веће нешто сиротињског блага; 
0065    „Ак’ однесеш сиротињско благо, 
0066    „Клеће тебе млога сиротиња.” 
0067    За то Турчин хаје и не хаје, 
0068    Већ дозива опет игумана: 
0069    „Игумане, један папазино! 
0070    „Зар ти људски послушати не ћеш? 
0071    „Ако викнем Арнауте љуте, 
0072    „Жива ће те на ватру ложити 
0073    „И на сваке муке ударати, 
0074    „Па их опет мораш донијети.” 
0075    Опет вели старац игумане: 
0076    „Ви можете како гођ хоћете, 
0077    „Али нема блага Немањића.” 
0078    Тек да скочи тридесет Турака 
0079    Да увате старца игумана 
0080    Да на муке њега ударају, 
0081    Ал’ се Турцим’ даде погледати, 
0082    Погледати низ поље зелено, 
0083    Ал’ ето ти једнога јунака, 
0084    Све курјачки каса преко поља: 
0085    Какво му је свијетло оружје! 
0086    Све у срми и у суву злату; 
0087    Кад га виђе силан Јаут-беже, 
0088    Он је своме говорио друштву: 
0089    „Морете ли, браћо, познавати 
0090    „Оно псето што каса уз поље?” 
0091    Познаје га тридесет Турака, 
0092    Познаје га, познат’ га не може; 
0093    У то доба јунак у ћелију, 
0094    Те Турцима добро јутро виче, 
0095    И Турци му помоћ приватили: 
0096    „Да си здраво, силан каурине!” 
0097    А то бјеше Мркоњићу-Перо: 
0098    Помаче се тридесет Турака, 
0099    Те и Перу мјесто направише 
0100    У застави према Јаут-бегу; 
0101    Дадоше му чаше неколике 
0102    Ожђелдије и добродошлице, 
0103    Док се Перо мало напојио. 
0104    Када чаша Јаут-бегу дође, 
0105    Онда вели силан Јаут-бего: 
0106    „Здрав да си ми, Мркоњићу-Перо! 
0107    „Ни у моје ни у твоје здравље, 
0108    „Ни у здравље цара ни ћесара, 
0109    „Ни у каква проча господара, 
0110    „Већ у мога мача зеленога, 
0111    „Који ће ти осијећи главу.” 
0112    Ћути Перо, ништа не бесједи, 
0113    Чаша иде од руке до руке, 
0114    Доке сиђе у Перове руке, 
0115    Онда Перо бегу наздравио: 
0116    „Здрав да си ми, силан Јаут-бего! 
0117    „Ни у моје ни у твоје здравље, 
0118    „Већ у име Бога истинога 
0119    „И светога краља Дечанскога. 
0120    „Коме сам се данас замучио, 
0121    „И у мога бистра џевердана, 
0122    „Који ће ти срце прекинути.” 
0123    Чашу попи, на синију баци, 
0124    А положи пушку по синији, 
0125    Доброј пушци даде ватру живу, 
0126    Добра пушка ватру приватила, 
0127    Не поквари токе на прсима, 
0128    Већ поквари срце у Турчину. 
0129    Како беже паде по трпези, 
0130    А то цикну луди Амет-ага, 
0131    Па потеже од бедрице ћорду, 
0132    Шћаше Перу осијећи главу, 
0133    Дочека га Брђанине-Перо 
0134    А на своје двије пушке мале, 
0135    На прси му токе проломио 
0136    И на леђи пенџер отворио; 
0137    Онда скочи Мркоњићу-Перо, 
0138    Па потеже ножа окована, 
0139    У остале ударио Турке, 
0140    Седам, осам осијече глава, 
0141    А остали побјегоше Турци: 
0142    Од тридесет двадест утјецало, 
0143    Нити траже коња ни оружја, 
0144    Нити траже блага Немањића, 
0145    Већ да кажу како им је било, 
0146    Кад су ишли цркви у Дечане 
0147    Те тражили Немањића благо. 

Српске епске народне песме